
Selgitustaotlus PLANIS töö ja planeeringuandmete kohta

Lp planeeringute asekantsler härra Sergejev
Lp Maa- ja Ruumiamet
Pöördume teie poole seoses planeeringute andmekogu PLANK sulgemise ja planeeringute menetluskeskkonna PLANIS kasutuselevõtuga tekkinud probleemidega. Need takistavad Viimsi vallal planeeringute andmete kasutamist ning piiravad elanike, projekteerijate ja teiste huvitatud isikute võimalust tutvuda kehtivate detailplaneeringute materjalidega.
2021. aastal alustas riik Rahandusministeeriumi eestvedamisel tööd selle nimel, et digiteerida ja üleriigilisse planeeringute andmekogusse kanda kõik kehtivad detailplaneeringud  (sh paberkujul detailplaneeringud). Viimase viie aastaga on selle eesmärgi täitmiseks viidud läbi kaks riigihanget kogumaksumusega 359 096,5 eurot (+KM). Esimese hanke raames digiteeriti 18 kohaliku omavalitsuse detailplaneeringud (kokku 2328 detailplaneeringut). Teise hanke raames oli kavas digiteerida kõigi ülejäänud Eesti omavalitsuste detailplaneeringud, kokku 13 659 detailplaneeringut. Teise hanke tööde teostamise kuupäevaks oli 31. mai 2026. 
Viimsi vald digiteeris eeltoodud teise hanke raames 2025. aastal kõik valla üle 900 kehtiva detailplaneeringu ja kandis need PLANK-i. Andmekogus olid dokumendid liikide kaupa korrastatud. Täiendasime informatsiooni ja andmeid järjepidevalt. PLANK-i andmevahetusteenuse kaudu kuvati planeeringute andmeid ka valla avalike andmete keskkonnas VAAL koos muu valla ruumiinfoga.
Täiesti ootamatult (ilma ette teavitamata) ei olnud augusti keskpaigast PLANK-is enam planeeringute failid kättesaadavad. Kasutajatele ilmunud teate kohaselt pidid failid olema kättesaadavad PLANIS-es ning PLANK pidi augusti lõpus täielikult suletama. Küsisin 21. augustil, mis saab Viimsi kasutatavast andmevahetusteenusest ja kuidas parandatakse PLANIS-e kasutusmugavust. Sellele pöördumisele ei ole ma vastust saanud tänaseni.
Septembris ei olnud PLANIS-es mõnda aega üldse näha planeeringute kohta käivat infot. Praeguseks on planeeringute andmed ja failide loetelud taas nähtavad, kuid valdava osa planeeringute puhul ei saa faile avada ega alla laadida. Mõni üksik fail avaneb. Ühtlasi oleme Maa- ja Ruumiametile kirjutanud 6. augustil, et PLANIS näitab detailplaneeringu kehtestamise kuupäevana detailplaneeringu viimase versiooni kuupäeva, kuid mitte päris kehtestamise kuupäeva. Ka see viga on endiselt parandamata.
Samuti ei näe me PLANIS-es kõiki dokumente, mille olime PLANK-i lisanud. PLANK-is dokumendiliikide järgi korrastatud failid on PLANIS-es koondatud lisamaterjalide alla ning nende järjekord ei võimalda vajalikku dokumenti lihtsalt leida, järjekord on iga planeeringu puhul suvaline.
Probleemidel on praktiline mõju. Viimsi uue üldplaneeringu avalikustamise järel esitatud ettepanekute läbitöötamisel tuli meil detailplaneeringute materjalide leidmiseks uuesti kasutada valla arhiivikaustu ja enda säilitatud faile. Samuti peame suunama inimesi dokumentide saamiseks arhiivi, kuigi varem said nad nendega iseseisvalt veebis tutvuda.
Palume vastata järgmistele küsimustele.
1. Mis põhjustas septembris planeeringute info kadumise PLANIS-est ning praeguse tõrke, mille tõttu enamikku planeeringufaile ei saa avada ega alla laadida? Kui ulatuslik on probleem üle Eesti ja millal taastatakse failide kättesaadavus? Palume nimetada võimaluse korral konkreetne tähtaeg.
2. Milliste kontrollide ja vastuvõtukriteeriumide alusel otsustati lõpetada planeeringufailide kättesaadavus PLANK-is ning sulgeda senine teenus? Kas enne seda kontrolliti, et PLANIS-es on kõik kehtivate planeeringute failid kättesaadavad, dokumendid terviklikult üle kantud ja senised andmevahetusvajadused kaetud? Miks ei hoitud PLANK-i toimiva lahendusena kättesaadavana kuni PLANIS-e tõrgete kõrvaldamiseni?
3. Millise kuupäeva seisuga PLANK-i andmed PLANIS-esse üle kanti? Kas pärast seda kuupäeva PLANK-i lisatud dokumendid on samuti üle kantud? Kuidas saab omavalitsus kontrollida, kas iga tema planeeringu andmed ja failid on PLANIS-es täielikud, ning kuhu tuleb teatada puuduvatest dokumentidest?
4. Miks ei säilinud PLANIS-es PLANK-i dokumendiliikide põhine failijaotus ning miks kuvatakse varem korrastatud faile läbisegi lisamaterjalide all? 
5. Milline PLANIS-e andmevahetusteenus asendab PLANK-i teenust, mida Viimsi vald kasutas VAAL-is planeeringuandmete kuvamiseks? 
6. Miks ei ole PLANIS-e portaalis nähtavat teadet planeeringuandmete ja failide kättesaadavuse tõrgete kohta, mida on esinenud juba mitmeid ja need on olnud ulatuslikud? Kuidas teavitatakse kasutajaid edaspidi katkestustest, nende ulatusest ja lahendamise eeldatavast ajast? 
7. Millisest riiklikust kanalist saab inimene praegu kehtiva planeeringu põhijoonise, seletuskirja ja otsused, kui PLANIS-es olevat faili avada ei saa? Kuidas tagab riik dokumentide avaliku kättesaadavuse kuni teenuse taastamiseni?
Palume vastata kõigile eespool esitatud küsimustele. Esmajärjekorras ootame aga planeeringufailidele juurdepääsu taastamist. Kui seda ei ole võimalik PLANIS-es viivitamata teha, palume taastada failide kättesaadavus PLANK-is kuni uus süsteem töötab usaldusväärselt.
Vastused on vajalikud selleks, et omavalitsused saaksid oma tööd korraldada, inimesi teenindada ja neile olukorda selgitada. Praegu pöörduvad inimesed puuduva info tõttu valla poole, kuid meil ei ole riigilt teavet ei tõrgete põhjuste, nende ulatuse ega lahendamise aja kohta. Nii jääb mittetöötava riikliku teenuse selgitamise ja selle tagajärgedega tegelemise koormus omavalitsusele.

